આપણે પીસી પર કે સ્માર્ટફોનમાં કોઇ વેબપેજ વાંચતા હોઇએ ત્યારે બ્રાઉઝર તેનો ડેટા કેશ તરીકે સંગ્રહ કરી લે છે એટલે કનેક્શન થોડું ધીમું હોય તો વેબપેજ વાંચવામાં આપણે તેની ખબર પડતી નથી. જ્યારે બે વ્યક્તિ મોબાઇલમાં વાતચીત કરતી હોય ત્યારે અવાજના સિગ્નલની આપ-લેમાં સેકન્ડના ચોથા ભાગ જેટલો વિલંબ થાય તો પણ માનવ મગજ તરત ખોટકો અનુભવે છે. વીડિયોમાં દર સેકન્ડે અમુક ચોક્કસ ફ્રેમ ન જોવા મળે તો તેના બફરિંગનું ચક્કર ઘૂમવા લાગે અને આપણે વીડિયો ફરી શરૂ થાય તેની રાહ જોવી પડે.